|  |
| --- |
| YmpäristöministeriöKirjaamokirjaamo.ym@ymparisto.fi |
|  |
| Viite: YM008:00/2015 |

# Lausunto ympäristövaikutusten arviointimenettelyä koskevien säädösten uudistamisesta

Vapo Oy kiittää mahdollisuudesta antaa lausunto ympäristövaikutusten arviointimenettelyä koskevien säädösten uudistamisesta.

Hallituksen esityksen luonnoksen yhtenä tavoitteena on YVA-direktiivin muutoksen tehokas kansallinen täytäntöönpano ja ympäristömenettelyjen sujuvoittaminen. Direktiivimuutoksella pyritään myös YVA-direktiivin ja muiden EU-lainsäädännön edellyttämien ympäristövaikutusten arviointia koskevien velvoitteiden parempaan yhteensovittamiseen ja ympäristömenettelyjen yksinkertaistamiseen.

Vapo pitää valitettavana, että hallituksen esityksen luonnoksesta puuttuu tarkastelu ja ehdotus ympäristövaikutusten arviointimenettelyn yhdistämisestä lupamenettelyihin. Tämän vuoksi luonnosta voi pitää puutteellisena. Direktiivin lähtökohta on ympäristövaikutusten arviointimenettelyn yhdistäminen hankkeen tarvitsemiin lupiin. Nykyisellään esitysluonnos sisältää kuitenkin ainoastaan ympäristövaikutusten arviointimenettelyn yhdistämisen hankekaavoitukseen.

Vapo näkemyksen mukaan ympäristövaikutusten arviointi ja lupamenettely on yhdistettävissä toisiinsa. YVA-menettelyä vaativien ympäristölupahankkeiden (esim. yli 150 hehtaarin turvetuotanto) ympäristövaikutukset tulevat nykyisin arvioitua kattavasti jo lupamenettelyissä. Ympäristölupamenettelyissä, niin myös kaikissa turvetuotantohankkeissa, selvitetään suunnitellun hankealueen luontoarvot ja olosuhteet, hankkeen suunniteltu toteutus, vaikutukset terveyteen ja ympäristöön sekä päästöjen vähentämiskeinot ja hallinta. Luvassa annetaan tarvittavat päästörajoitukset ja määräykset toiminnasta aiheutuvien riskien ja haitallisten vaikutusten ehkäisemiseksi. Luvituksessa on myös kattavat kuulemismenettelyt. Turvetuotantohankkeissa ei yleensä ole eri sijoituspaikkavaihtoehtoja, jolloin YVA-menettelyn vaihtoehtotarkastelut rajoittuvat pääasiassa pinta-ala ja/tai vesienkäsittelymenetelmien ja vesienjohtamissuuntien vertailuun saman sijoituspaikan sisällä. Tämän vuoksi vaihtoehtojen vertailu ympäristövaikutusten arvioinnissa jää väistämättä vain vähän lisäarvoa tuottavaksi, mutta aikaa vieväksi ja kustannuksia lisääväksi prosessiksi.

YVA-direktiivi ja kansallinen YVA-lainsäädännön uudistus painottavat hankkeen olennaistenympäristövaikutusten arviointia. Tämä on kannatettava muutos, kunhan se toteutuminen varmistetaan myös käytännössä. Hankkeissa tulee päästä irti selvityksistä, jotka vaaditaan tehtäväksi varmuuden vuoksi, tiukkaa varovaisuusperiaatetta noudattaen. Muutoksella on mahdollista tiivistää ja parantaa YVA-selostuksen laatua ja vähentää kustannuksia keskittämällä selvitysvelvoitteet ainoastaan olennaisimpiin ympäristövaikutuksiin.

Olennaiset ympäristövaikutukset vaihtelevat hankkeittain, minkä vuoksi ympäristövaikutusten arvioinnin keskittämistä olennaisiin vaikutuksiin on painotettava. Tämä tulee vaatimaan nykyistä enemmän myös etukäteisneuvotteluja hankkeesta vastaavan ja yhteysviranomaisen välillä. Epäolennaiset vaikutusselvitykset tulee voida rajata ympäristövaikutusten arvioinnista pois jo arviointiohjelman laadinnan yhteydessä. Olennaiset ja epäolennaiset, arviointimenettelyn ulkopuolelle jäävät, selvitykset on hyvä kirjata arviointiohjelman lisäksi myös arviointiohjelmasta annettavaan lausuntoon.

Vapon pitää uuden § 22 *Puutteellisen arviointiselostuksen täydentäminen* lisäystä lakiin perusteltuna. Tämä velvoittaa yhteysviranomaisen varaamaan hankkeesta vastaavalle mahdollisuuden täydentää arviointiselostusta ennen kuin viranomainen antaa arviointiselostuksesta oman lausuntonsa. Hankkeesta vastaavan kannalta on tärkeää myös tietää, miten selostusta on täydennettävä. Nykyisin puutteet tuodaan esiin vasta arviointiselostuksesta annettavassa lausunnossa ja puutteiden täydennys vaaditaan tehtäväksi lupahakemuksessa. Paras tapa vähentää arviointiselostuksen puutteita on ennakkoneuvottelu ja hyvät välineuvottelut hankevastaavan ja viranomaisen välillä.

Vapon näkemyksen mukaan YVA-lain luonnosehdotuksen *24 § Perustellun päätelmän ajantasaisuus* tukee hyvin mahdollisuutta yhdistää ympäristövaikutusten arviointimenettely lupamenettelyihin. Yhdistämisellä varmistetaan automaattisesti perustellun päätelmän ajantasaisuus ja erillinen selvitys- ja täydentämistarve vähenee. Myös tämä vähentäisi hallinnollista kuormaa ja säästäisi kustannuksia.

Vapo pitää tärkeänä, että kansallisilla lisäyksillä (2 § kohdat 1 ja 2) YVA-laissa ei laajenneta ympäristövaikutusten arvioinnin selvitys- ja kuulemisvelvollisuutta yli direktiivin vaatiman. YVA-lain määritelmien tulee vastata direktiivin rajauksia

Vapo ei ota kantaa lausuntopyynnön hankekaavan ja YVA-menettelyn yhdistämisvaihtoehtoihin, mutta pitää yhdistämismahdollisuutta tärkeänä. Päätös menettelyiden yhdistämisestä pitää olla toiminnanharjoittajalla ja lainsäädännön pitää velvoittaa viranomaiset yhdistämiseen toiminnanharjoittajan pyynnöstä. Samalla on kuitenkin varmistettava mahdollisuus erillisten menettelyihin tarvittaessa.

Vapo muistuttaa, että nyt luonnoksessa esitetty YVA-menettelyn ja hankekaavoituksen yhdistäminen sujuvoittaa ainoastaan osa ympäristömenettelyn hankkeista Lainsäädäntöä tulee kehittää siten, että erillisestä YVA-menettelystä voidaan luopua. YVA-direktiivi mahdollistaa ympäristövaikutusten arvioinnin yhdistämisen muihin menettelyihin. YVA-menettelyn yhdistäminen hankekaavoituksen lisäksi myös lupamenettelyihin tulee pikaisesti selvittää ja viedä eteenpäin.

Kunnioittavasti

Päivi Peronius

resurssijohtaja

Vapo Oy, Polttoaineet liiketoiminta